  Анжелика Тихонова корреспондент Удмуртиын ас лулчеберет сярысь ӟуч кылын сочинениосъя но ӟуч лулчеберет сярысь анай кылын гожтонъя огъяросси конкурслэн улосвыл люкетаз 12 вормисьёсты пусйизы. Соослэсь ужъёссэс вожвылъяськонлэн федерал люкетаз келялозы, нош тужгес устооссэ сочинениосын бичетэ пыртозы, ивортӥз элькунысь дышетонъя но тодосъя министерстволэн пресс-службаез. Конкурслэн элькун люкетаз вормисьёсты арлыдъя ньыль группаосъя шараязы. «Сочинение о своей культуре на русском языке» номинациын 4-тӥ классын дышетскисьёс пӧлын Сарапулысь Тимофей Фоминых но Дэри ёросысь Лудорвай гуртысь Анна Тимофеева вормизы, 5-7 классын дышетскисьёс пӧлын - Эграысь Карина Багрова но Полина Поздеева, 8-9 классын дышетскисьёс пӧлын - Ижкарысь Анжелика Кочанова но Эграысь Мария Чиркова. Нош 10-11 классын дышетскисьёс пӧлын Сарапулысь Дарья Мельниковалэсь но Кияса ёросысь Юрмалай черкогуртысь Дарья Никитиналэсь ужъёссэс устоен лыдъязы. «Описание русской культуры на родном языке» номинациын Пичи Пурга ёросысь Шор Кечол гуртысь Мария Абрамова, Ижкарысь Анастасия Воронцова, Карина Северьянова но Анна Машагатова вормизы. Элькунын вожвылъяськонэз Йӧскалык дышетонъя институт ортчытӥз. Радъясьёслы 4-11 классын дышетскисьёслэсь оглом 30 ужъёс вуизы. Тодэ вайытом, кемалась ик ӧвӧл та конкурсын одӥгез вормись Мария Абрамова «Билингва-2021» калыккуспо вожвылъяськонлэн I степенё лауреатэз луиз.  Тегъёс: Лулчеберет Дышетон Ижкар нылпиос Удмуртия вожвылъяськон  